Predkladacia správa 

     Programu rozvoja automobilového priemyslu SR, ktorý vyhlásili minister hospodárstva a splnomocnenec vlády SR pre rozvoj automobilovej výroby na základe uznesenie vlády SR č.453/1998 zo dňa 7. júla 1998, vstúpil do piateho roku svojej platnosti. Vláda okrem iného uložila ministrovi hospodárstva koordinovať činnosť pri realizácii uvedeného programu a uzneseniami č.453/1998 bod B.2 zo dňa 7.7.1998 a č.327/1999 bod B.6 zo dňa 28.4.1999 každoročne v termíne do 31.marca informovať vládu o realizácii programu.

     V roku 2002 sa automobilový priemysel na Slovensku vyvíjal opäť priaznivo. Zaznamenali sme rast tak vo finálnej výrobe, vďaka úspešným nábehom nových výrob vo VW Slovakia, ako aj prudkým rozvojom dodávateľskej sféry, čo súvisí taktiež s rozvojom výrob komponentov pre najvýznamnejšieho slovenského finalistu v oblasti automobilových výrob. Je to výsledok investícií, ktoré boli zrealizované predovšetkým v minulom roku. Ďalšie investície, ktoré prúdili do automobilového priemyslu v roku 2002 zakladajú predpoklad pre ďalší rozvoj.

     Za najvýznamnejšiu udalosť minulého roku, ktorá sa udiala začiatkom roka 2003, no pripravovala sa prakticky počas celého roku 2002, je potrebné považovať rozhodnutie významného investora v oblasti automobilových výrob, spoločnosť PSA Peugeot Citroën, umiestniť investíciu vo výške cca. 700 mil. EUR na Slovensku. To dáva predpoklady na ďalší rozvoj automobilových výrob na Slovensku a upevnenie pozície automobilového priemyslu, ako najvýznamnejšieho priemyselného odvetvia.

     Prioritou všetkých aktivít v oblasti automobilových výrob zostáva získavanie zahraničných investorov do oblasti dodávok komponentov. Nemenej dôležitou aktivitou bude vytváranie systémových predpokladov pre stabilizáciu automobilových výrob na Slovensku. Jedným z hlavných faktorov v tejto oblasti je rozvoj technického školstva na všetkých jeho úrovniach, jeho prispôsobenie potrebám praxe a európskym štandardom.

     Program rozvoja automobilového priemyslu SR je jediný komplexný program rozvoja konkrétneho priemyselného odvetvia na Slovensku. Koordináciou bol poverený splnomocnenec vlády. Za obdobie od jeho vyhlásenia vzniklo na Slovensku silné prepojenie výrobných organizácií, profesných združení a zväzov, obchodnej komory, škôl a inštitúcií pôsobiacich v automobilovom priemysle a ich priame napojenie na vládu SR. Dosiahnuté výsledky, ktoré sčasti rekapituluje tento materiál dokazujú, že je to možná cesta rozvoja priemyslu na Slovensku a spôsob, ako môže vláda cielene ovplyvňovať hospodársky rozvoj krajiny, regiónov, odvetví.